Jong spelers wys ander hóé | Netwerk24
Jong spelers wys ander hóé
Deur Charlton Marsch 03 Desember 2019 06:00
Kerwone Williams met die kolf.
Die afgelope Saterdag het Caledon en Villiersdorp mekaar aangevat op Helderstroom-krieketterrein in die Overberg se liga van 50 beurte.
Caledon-krieketklub het met 'n onervare jong span die manne van Villiersdorp die stryd gaan aansê, met kaptein Lenotre Sauls uit en spelers soos Ray Charls Picther, die klub se hoogste paaltjievatter vir die jaar, Brynmore Benjamin, Emile Smith en Wilhmark Hans was dit 'n goeie toets vir die jong spelers van die klub.
Die span is deur Kerwonne Williams aangevoer. Dit was 'n be­wolkte oggend in Helderstroom en nadat Caledon die loot gewen het, het die span besluit om eerste te kolf aangesien hulle bekommerd was vir die onlangse hittegolf wat die dorp die middag sou tref. Die tussentydse kaptein, wat tans vuurwarm met die kolf is, het weereens 'n groot impak gemaak en het 95 lopies aangeteken. Hy is goed ondersteun deur Matthew Thompson wat 65 lopies aangeteken het en Robin Hess met 63*. Die manne van Caledon teken dus 350 vir 7 aan. Vir Villiersdorp was sy beste boulers vir die dag E. Ruiters 2/42 en A. Titus 1/38.
Villiersdorp was gretig om te begin en wou graag Caledon se jong spelers aandurf. Die manne van Villiersdorp het goed gelyk met waardevolle bydraes gemaak deur N. Cupido (5) en E. Snell (28), maar die doring in die vlees was Randy Davids – hy het 3-33 geneem en was goed ondersteun deur die ander jong manne. Angus Scholtz, wat lyk of hy al hoe meer sy krieket by die klub geniet, het 1/12 aangeteken en Ranaldo Abrahams 1/12.
Villiersdorp kon dus net 132 almal uit in 32 beurte aanteken wat Caledon nog 'n oorwinning van 218 lopies gee.
Caledon-krieket wil Villiersdorp bedank vir hul goeie sportmanskap en die goeie gees waarmee hul na die wedstryd gekom het.
Die komende naweek is dit 'n groot wedstryd vir die klub wanneer Caledon-krieket teen Botrivier-krieket gaan speel vir 'n plek in die uitkloprondes. . Kom ondersteun die manne hierdie Saterdag op Helderstroom. Dit gaan 'n baie opwindende dag wees.